stanford-oval/wikipedia huggingface dataset:
ชาวกะเหรี่ยง
จำนวน > ในประเทศไทย

ในประเทศไทยมีชาวกะเหรี่ยง 1,993 หมู่บ้าน 69,353 หลังคาเรือน ประชากรทั้งสิ้นประมาณ 352,295 คน คิดเป็นร้อยละ 46.80 ของจำนวนประชากรกลุ่มชาติพันธุ์ในประเทศไทย อาศัยอยู่ใน 15 จังหวัด ของภาคเหนือและภาคตะวันตก ได้แก่ กาญจนบุรี, กำแพงเพชร, เชียงราย, เชียงใหม่, ตาก, ประจวบคีรีขันธ์, เพชรบุรี, แพร่, น่าน, แม่ฮ่องสอน, ราชบุรี, ลำปาง, ลำพูน, สุโขทัย, สุพรรณบุรี และอุทัยธานี
คำว่า กะเหรี่ยง สันนิษฐานว่า มาจากภาษามอญ ကရေၚ် กะเรียง ที่ใช้เรียก ชาวปกาเกอะญอ (ส่วนมากเป็นกะเหรี่ยงพุทธ) อาจมีความเชื่อมโยงกับ ชื่อกลุ่มผู้นับถือศาสนาพุทธนิกายมหายานที่มีอยู่ใน ธิเบต เนปาล ที่เรียกว่า กะยูปา หรือ ปากะญู ซึ่งมักแต่งกายด้วยชุดสีขาว และมีวิถีชีวิตอย่างเรียบง่ายสมถะ ซึ่งความเชื่อนี้อาจแพร่หลายเข้ามาในดินแดนสุวรรณภูมิเมื่อกว่าพันปีก่อน
กะเหรี่ยงมีด้วยกันหลายกลุ่มย่อย และมีชื่อเรียกต่าง ๆ กัน ทั้งยังมีประเพณี ความเชื่อ ความเป็นอยู่ที่แตกต่างกันด้วย กะเหรี่ยงในประเทศไทยมี มี 4 กลุ่มย่อยคือ
สะกอ หรือยางขาว เรียกตัวเองว่า ปกาเกอะญอ ส่วนใหญ่อาศัยอยู่ในจังหวัดตาก แม่ฮ่องสอน เชียงใหม่ และลำพูน
โปวฺ เรียกตัวเองว่า โผล่วฺ ส่วนใหญ่อยู่ในเขตจังหวัดกาญจนบุรี ตาก แม่ฮ่องสอน เชียงใหม่ และลำพูน
ปะโอ หรือ ตองสู อาศัยอยู่ในเขตจังหวัดแม่ฮ่องสอน
บะเว หรือ คะยา อาศัยอยู่ในเขตจังหวัดแม่ฮ่องสอน
ถิ่นที่อยู่

แม้ว่าชาวกะเหรี่ยงจะได้ชื่อว่าเป็นชาวเขา แต่ก็ไม่ได้อาศัยอยู่บนที่สูงเสียทั้งหมด บางส่วนก็ตั้งบ้านเรือนบนที่ราบเช่นเดียวกับชาวพื้นราบทั่วไป ในหมู่บ้านบางแห่งมีทั้งกะเหรี่ยงสะกอและกะเหรี่ยงโป แต่ไม่ได้ใช้ชีวิตอยู่ร่วมกัน ชาวกะเหรี่ยงนิยมตั้งถิ่นฐานเป็นหลักแหล่งถาวร ไม่นิยมย้ายถิ่นบ่อย ๆ และมีภูมิปัญญาในการจัดการทรัพยากรดินและแหล่งน้ำเป็นอย่างดี และเป็นที่น่าสังเกตว่า ชาวกะเหรี่ยงส่วนใหญ่จะตั้งถิ่นฐานใกล้แหล่งน้ำหรือต้นน้ำลำธาร
บ้านเรือนของชาวกะเหรี่ยงนิยมสร้างเป็นบ้านยกพื้น มีชานบ้าน หรือไม่ก็ใช้เสาสูง แม้ว่าอยู่บนที่สูงก็ตาม ซึ่งแตกต่างจากกลุ่มชาติพันธุ์กลุ่มอื่น ๆ ที่นิยมสร้างบ้านชั้นเดียว พื้นติดดิน เช่น ชาวม้ง หรือชาวเมี่ยน เป็นต้น
ระบบครอบครัว

ระบบครอบครัวของกะเหรี่ยงเป็นแบบผัวเดียวเมียเดียว และไม่มีการอยู่ด้วยกันก่อนแต่งงานเป็นอันขาดการหย่าร้างมีน้อยมาก ขณะที่การแต่งงานใหม่ก็ไม่ค่อยปรากฏ ส่วนการเลือกคู่ครองนั้น ฝ่ายหญิงจะเป็นผู้เลือกชายก่อน และบางครั้งฝ่ายหญิงก็ออกค่าใช้จ่ายทั้งหมดในการแต่งงาน
สังคมกะเหรี่ยงเป็นครอบครัวเดี่ยว เมื่อลูกแต่งงานก็จะแยกครอบครัวไปปลูกบ้านใหม่ ถ้าแต่งงานแล้ว ชายจะต้องมาอยู่กับบ้านพ่อแม่ภรรยาเป็นเวลา 1 ฤดูเก็บเกี่ยว หลังจากนั้นจึงปลูกบ้านใกล้กับพ่อแม่ฝ่ายภรรยา
ถ้ามีลูกสาวคนเล็กจะต้องอยู่ดูแลพ่อกับแม่
ความเชื่อ

ชาวกะเหรี่ยงส่วนใหญ่นับถือศาสนาพุทธนิกายเถรวาทที่ยังมีความเชื่อแบบวิญญาณนิยม ส่วนอีกร้อยละประมาณ 15–30 นับถือศาสนาคริสต์
ความเชื่อ > วิญญาณนิยม

ชาวกะเหรี่ยงเชื่อว่าคนเรามีขวัญอยู่ทั้งหมด 37 ขวัญ เมื่อคนตายไป ขวัญจะละทิ้งหรือหายไป นอกจากนี้ยังเชื่อว่าขวัญจะหนีไปท่องเที่ยว และอาจถูกผีทำร้ายหรือกักขังไว้ ทำให้เจ้าของขวัญล้มป่วย การรักษาหรือช่วยเหลือผู้เจ็บป่วยก็คือ ต้องล่อและเรียกขวัญให้กลับคืนมา
ความเชื่อ > พุทธ

ชาวกะเหรี่ยงที่นับถือศาสนาพุทธมีจำนวนประมาณร้อยละ 65 ของประชากรกะเหรี่ยงทั้งหมด อิทธิพลศาสนาพุทธมาจากชาวมอญที่เคยเป็นใหญ่ในพม่าตอนล่างจนกระทั่งกลางคริสต์ศตวรรษที่ 18
การเลี้ยงชีพ

ชาวกะเหรี่ยงใช้ชีวิตในชนบท มีชุมชนขนาดเล็ก และทำมาหากินในลักษณะเพื่อการยังชีพ อาชีพส่วนใหญ่จึงเป็นการเกษตรทั้งปลูกพืช ปลูกข้าวไร่ และเลี้ยงสัตว์
เดิมชาวกะเหรี่ยงปลูกฝิ่นเช่นเดียวกับกลุ่มชาติพันธุ์กลุ่มอื่น ๆ แต่ปัจจุบันได้หันมาปลูกพืชผักที่มีความสำคัญทางเศรษฐกิจ รวมทั้งพืชเมืองหนาว โดยได้รับการสนับสนุนและให้ความรู้จากโครงการพัฒนาชนบทจากหลาย ๆ หน่วยงาน เช่น โครงการหลวง สถาบันวิจัยและพัฒนาพื้นที่สูง (องค์การมหาชน) ทำให้ความเป็นอยู่ของชาวกะเหรี่ยงในหลายชุมชนมีความผาสุก
กะเหรี่ยงได้ชื่อว่ารู้จักการใช้พื้นที่ทำกินแบบ "ไร่หมุนเวียน" นั่นคือ ทำครั้งหนึ่ง แล้วพักไว้ 3-7 ปี จึงกลับไปทำใหม่ วนเวียนไปโดยตลอด เพื่อป้องกันดินเสื่อมคุณภาพ และรักษาสมดุลของนิเวศป่าไม้ มิได้ทำไร่เลื่อนลอยอันเป็นการตัดไม้ทำลายป่าอย่างที่เคยเข้าใจกัน
กะเหรี่ยงยังนิยมเลี้ยงสัตว์ เช่น โค กระบือ สุกร พูดว่า (เถาะ) ไก่ พูดว่า (ชอ) โดยเฉพาะสุกรและไก่และสุกร ที่เลี้ยงไว้ใต้ถุนบ้าน หรือใกล้บ้าน เพื่อใช้ในพิธีกรรม และบางชุมชนยังนิยมเลี้ยงช้าง พูดว่า (เกอะชอ) ในอดีตเคยมีการใช้ช้างเพื่อทำนา และชักลากไม้ แต่ในปัจจุบันเหลืออยู่น้อยมาก และใช้เพียงเพื่อบริการนักท่องเที่ยว มากกว่าการใช้งานแบบอื่น
ชื่อที่ตั้งให้

ตุ๊กแกสายพันธุ์ Hemidactylus karenorum ถูกตั้งชื่อเพื่อยกย่องชาวกะเหรี่ยง
ดูเพิ่ม

กะเหรี่ยงเคเอ็นยู หรือ สหภาพแห่งชาติกะเหรี่ยง
อ่านเพิ่ม

Marshall, Harry Ignatius (1997) [1922]. The Karen People of Burma. A Study in Anthropology and Ethnology. White Lotus.
Anderson, Jon Lee (2004) [1992]. Guerrillas: Journeys in the Insurgent World. Penguin Books.
Delang, Claudio O., บ.ก. (2003). Living at the Edge of Thai Society: The Karen in the Highlands of Northern Thailand. London: Routledge. ISBN 978-0-415-32331-4.
Falla, Jonathan (1991). True Love and Bartholomew: Rebels of the Burmese Border. Cambridge: Cambridge University Press. ISBN 978-0-521-39019-4.
Forbes, Andrew, and Henley, David, 'Chiang Mai's Hill Peoples' in: Ancient Chiang Mai Volume 3. Chiang Mai, Cognoscenti Books, 2012. ASIN: B006IN1RNW
Gravers, Mikael (2007). Exploring Ethnic Diversity in Burma. Copenhagen: Nordic Institute of Asian Studies. ISBN 978-87-91114-96-0.
Phan, Zoya (2009). Little Daughter: a Memoir of Survival in Burma and the West. Simon & Schuster. ISBN 978-1847374202.
Craig, Charmaine (2017). Miss Burma. Grove Press. ISBN 978-0802126450.
Scott, James C. (2009). The Art of Not Being Governed: An Anarchist History of Upland Southeast Asia. New Haven: Yale University Press. ISBN 978-0-300-15228-9.
Silverstein, Josef (1977). Burma: Military Rule and the Politics of Stagnation. Ithaca: Cornell University press. ISBN 978-0-8014-0911-0.
Smith, Martin (1991). Burma - Insurgency and the Politics of Ethnicity. London and New Jersey: Zed Books. ISBN 978-0-86232-868-9.
Thawngmung, Ardeth Maung (2012). The 'Other' Karen in Myanmar: Ethnic Minorities and the Struggle Without Arms. Lanham, UK: Lexington Books. ISBN 978-0-7391-6852-3.
Ikeda, Kazuto (December 2012). "Two Versions of Buddhist Karen History of the Late British Colonial Period in Burma: Kayin Chronicle (1929) and Kuyin Great Chronicle (1931)". Southeast Asian Studies. Center for Southeast Asian Studies, Kyoto University. 1 (3). hdl:2433/167312.
OTA, Tsunezo (1959). ビルマにおける Karen 人の説話 [Folktales of the Karen in Burma]. 民族學研究 (Japanese Journal of Ethnology) (ภาษาญี่ปุ่น). 日本民族学会 (Japanese Society of Ethnology). 23 (4). doi:10.14890/minkennewseries.23.4_315. ISSN 2424-0508.
อัศวิน ขวัญเมือง

| พลตำรวจเอกอัศวิน ขวัญเมืองม> ป.ช., ม.ว.ม., จ.ภ. |
| --- | --- |
อัศวิน ใน พ.ศ. 2562

ผู้ว่าราชการกรุงเทพมหานคร คนที่ 16
ดำรงตำแหน่ง 18 ตุลาคม พ.ศ. 2559 – 24 มีนาคม พ.ศ. 2565  (5 ปี 6 เดือน 6 วัน)
ก่อนหน้า: หม่อมราชวงศ์สุขุมพันธุ์ บริพัตร
ถัดไป: ชัชชาติ สิทธิพันธุ์
รองผู้ว่าราชการกรุงเทพมหานคร
ดำรงตำแหน่ง 3 เมษายน พ.ศ. 2556 – 18 ตุลาคม พ.ศ. 2559 (3 ปี 6 เดือน 15 วัน)
ผู้บัญชาการตำรวจนครบาล
ดำรงตำแหน่ง 1 ตุลาคม พ.ศ. 2550 – 30 กันยายน พ.ศ. 2551  (11 เดือน 29 วัน)
ก่อนหน้า: พลตำรวจโท อดิศร นนทรีย์
ถัดไป: พลตำรวจโท สุชาติ เหมือนแก้ว
 
ข้อมูลส่วนบุคคล
เกิด: 15 กุมภาพันธ์ พ.ศ. 2494 (74 ปี) อำเภออู่ทอง จังหวัดสุพรรณบุรี ประเทศไทย
พรรคการเมือง: รวมไทยสร้างชาติ (2566–ปัจจุบัน)
คู่สมรส: วาสนา ขวัญเมือง
บุตร: พงศกร ขวัญเมือง
ทรัพย์สินสุทธิ: 11.5 ล้านบาท (พ.ศ. 2565)
ลายมือชื่อ: 
ยศที่ได้รับการแต่งตั้ง
สังกัด: สำนักงานตำรวจแห่งชาติ
ประจำการ: พ.ศ. 2520–2554
ยศ:  พลตำรวจเอก

พลตำรวจเอก อัศวิน ขวัญเมือง ม.ป.ช. ม.ว.ม. จ.ภ. (เกิด 15 กุมภาพันธ์ พ.ศ. 2494) อดีตผู้ว่าราชการกรุงเทพมหานคร คนที่ 16 อดีตรองผู้ว่าราชการกรุงเทพมหานคร อดีตผู้บัญชาการตำรวจนครบาล
ประวัติ

อัศวิน ขวัญเมือง เกิดเมื่อวันที่ 15 กุมภาพันธ์ พ.ศ. 2494 ที่อำเภออู่ทอง จังหวัดสุพรรณบุรี จบการศึกษาจากระดับชั้นมัธยมศึกษาศึกษาปีที่ 3 จากโรงเรียนด่านช้างวิทยา, โรงเรียนตำรวจภูธรภาค 7, โรงเรียนนายร้อยตำรวจรุ่นที่ 30 (นรต.30) จบหลักสูตรการบริหารงานตำรวจชั้นสูง รุ่นที่ 16 และหลักสูตรวิทยาลัยป้องกันราชอาณาจักร รุ่นที่ 45
ครอบครัว

อัศวินมีชื่อเรียกเล่นๆ จากสื่อมวลชนว่า "บิ๊กวิน" มีบ้านพักส่วนตัวอยู่ที่จังหวัดนนทบุรี ชีวิตครอบครัวสมรสกับวาสนา ขวัญเมือง มีบุตรชาย 3 คน คือ พันตำรวจตรี อัษฎาวุธ ขวัญเมือง สุกฤษฎิ์ ขวัญเมือง และร้อยตำรวจเอก พงศกร ขวัญเมือง
รับราชการตำรวจ

เริ่มแรกอัศวินรับราชการตำรวจที่กรุงเทพฯ ด้วยตำแหน่งรองสารวัตรสืบสวนสอบสวน สถานีตำรวจนครบาลสำเหร่ เมื่อวันที่ 1 เมษายน พ.ศ. 2520 ถึง 1 ตุลาคม พ.ศ. 2521 และย้ายไปเป็นรองรองสารวัตรสืบสวนสอบสวน สถานีตำรวจภูธรอู่ทอง จังหวัดสุพรรณบุรี ในปี พ.ศ. 2524 เป็นรองสารวัตรป้องกันปราบปราม สถานีตำรวจภูธรเมืองนครปฐม จากนั้นมาเป็นสารวัตรแผนก 5 กองกำกับการสืบสวนสอบสวน กองบังคับการตำรวจภูธร 3 จังหวัดนครปฐม ในปี 2526 ต่อมาปี 2528 เลื่อนยศเป็นพันตำรวจตรี เป็นสารวัตรสถานีตำรวจภูธรด่านช้าง จังหวัดสุพรรณบุรี
อัศวินได้ชื่อว่าเป็นนายตำรวจมือปราบฝีมือดีคนหนึ่ง เคยผ่านคดีสำคัญ ๆ ระดับชาติมาแล้วหลายคดี เช่น คดีจับกุมนพพล ประสงค์ศิล (จิ๊บ ไผ่เขียว) คดีวิสามัญฆาตกรรมชาญชัย ประสงค์ศิล (โจ๊ก ไผ่เขียว) คดีจับกุมสมคิด พุ่มพวง คดีจับกุมอนุชิต ล้ำเลิศ (ฆาตกรแหม่มชาวรัสเซีย) เป็นต้น
ในกลางปี พ.ศ. 2551 เมื่ออัศวินดำรงยศพลตำรวจโท ได้ถูกปรับย้ายจากตำแหน่งผู้บัญชาการตำรวจนครบาลไปเป็นผู้ช่วยผู้บัญชาการตำรวจแห่งชาติ และให้พลตำรวจโท สุชาติ เหมือนแก้ว รับตำแหน่งนี้แทน ทั้งนี้ถูกวิจารณ์ว่าเป็นเพราะไม่อาจจัดการกับการชุมนุมของพันธมิตรประชาชนเพื่อประชาธิปไตยได้[ต้องการอ้างอิง]
ต่อมาในรัฐบาลอภิสิทธิ์ เวชชาชีวะ กลางปี พ.ศ. 2552 มีข่าวว่า สุเทพ เทือกสุบรรณ รองนายกรัฐมนตรีฝ่ายความมั่นคง พยายามจะผลักดันอัศวินให้เป็นที่ปรึกษา (สบ.10) ในยศพลตำรวจเอก ซึ่งเป็นตำแหน่งที่เปิดขึ้นใหม่ แต่คณะกรรมการข้าราชการตำรวจไม่อนุมัติ ท้ายที่สุดในเดือนตุลาคม ปีเดียวกัน เขาก็ได้รับโปรดเกล้าฯ เป็นพลตำรวจเอก และรองผู้บัญชาการตำรวจแห่งชาติ และต่อมาได้รับแต่งตั้งให้ดำรงตำแหน่งรักษาราชการการแทนผู้บัญชาการตำรวจภูธรภาค 2 ก่อนย้ายจากตำแหน่งนั้นมาดำรงตำแหน่งรักษาราชการการผู้บัญชาการตำรวจภูธรภาค 1 ในเดือนตุลาคม พ.ศ. 2553 ในปลายปีเดียวกันได้รับฉายาจากสื่อมวลชนว่า "อัศวินปิดจ๊อบ" เนื่องจากมีผลการทำงานที่ดุดัน รวดเร็ว และ "มือปราบไผ่เขียว" และยังได้รับผลโหวตจากการสำรวจความคิดเห็นจากเอแบคโพลด้วยว่า เป็นนายตำรวจที่เป็นตำรวจมือปราบที่ประชาชนรู้สึกชื่นชอบและบรรเทาเหตุอาชญากรรมได้มากที่สุด
ภายหลังอัศวินเกษียณอายุราชการ ได้รับการแต่งตั้งให้เป็นรองผู้ว่าราชการ กทม.  (ในสมัยที่หม่อมราชวงศ์สุขุมพันธุ์ บริพัตร เป็นผู้ว่าราชการ) ดูแลงานป้องกันและบรรเทาสาธารณภัย และเทศกิจ ต่อมาอัศวินได้รับการแต่งตั้งจากคณะรักษาความสงบแห่งชาติให้ตำแหน่งผู้ว่าราชการ กทม. นับว่าเป็นตำรวจคนแรกในประวัติศาสตร์ที่ได้ดำรงตำแหน่งนี้ ในปี พ.ศ. 2553 ได้รับการคัดเลือกให้รับรางวัลและประกาศเกียรติคุณ พ่อตัวอย่างแห่งชาติ
งานด้านการเมือง

ภายหลังเกษียณอายุราชการตำรวจ อัศวินได้รับการแต่งตั้งให้เป็นรองผู้ว่าราชการ กทม. ดูแลงานป้องกันและบรรเทาสาธารณภัย และเทศกิจ โดยมีหม่อมราชวงศ์สุขุมพันธุ์ บริพัตร เป็นผู้ว่าราชการในขณะนั้น
วันที่ 18 ตุลาคม พ.ศ. 2559 อัศวินได้รับการแต่งตั้งจากคณะรักษาความสงบแห่งชาติ (คสช.) ให้เป็นผู้ว่าราชการ กทม. คนที่ 16 โดยดำรงตำแหน่งจนลาออกเพื่อลงสมัครเป็นผู้ว่าราชการเมื่อวันที่ 24 มีนาคม พ.ศ. 2565 นับได้ว่าเป็นนายตำรวจไทยคนแรกในประวัติศาสตร์ที่ได้ดำรงตำแหน่งนี้ และมีผลงานเปลี่ยน กทม. ด้วยนโยบาย "ผลักดันทันใจ แก้ไขทันที" และ "Now ทำจริง เห็นผลจริง" ในระหว่างที่ดำรงตำแหน่งผู้ว่าราชการ กทม. เช่น สร้างอุโมงค์ระบายน้ำหนองบอน สร้างโครงข่ายถนนสายหลักแนวตะวันตก-ตะวันออก เปิดโรงพยาบาลคลองสามวา เร่งสร้างโรงพยาบาล กทม. ทุกมุมเมือง สร้างแก้มลิงใต้ดิน (water bank) แก้ปัญหาน้ำท่วมปากซอยสุทธิพร 2 และวงเวียนบางเขน และเพิ่มโทรทัศน์วงจรปิดทั่วกรุงเทพฯ โดยติดตั้งใหม่ 20,217 ตัว เป็นต้น
วันที่ 9 มกราคม พ.ศ.​ 2566 อัศวินได้ทำการสมัครเป็นสมาชิกพรรครวมไทยสร้างชาติ (รทสช.) ในงานที่จัดขึ้นที่ศูนย์การประชุมแห่งชาติสิริกิติ์ โดยระบุว่าตนเองมาสมัครเพื่อ "ช่วยงานเฉย ๆ" ไม่ได้ต้องการตำแหน่งอะไร และยังกล่าวอีกว่าจะไม่ลงสมัครส.ส.ทั้งแบบแบ่งเขตและบัญชีรายชื่อ เนื่องด้วยต้องการมาช่วยงาน "เจ้านายเก่า" คือ พลเอก ประยุทธ์​ จันทร์โอชา นายกรัฐมนตรีในขณะนั้น ที่มาสมัครเข้ามาเป็นสมาชิกของพรรคในวันเดียวกัน โดยในวันที่ 17 มกราคม พ.ศ. 2566 ได้รับแต่งตั้งให้เป็นกรรมการในคณะกรรมการกำหนดแนวทางและยุทธศาสตร์พรรคซึ่งมีพลเอกประยุทธ์เป็นประธาน แต่ในการเลือกตั้งทั่วไป พ.ศ. 2566 เขาได้สมัครในแบบบัญชีรายชื่อสังกัด รทสช. ลำดับที่ 20
การวิพากษ์วิจารณ์ > ประเด็นการแก้ไขปัญหาน้ำท่วม

เมื่อวันที่ 1 ตุลาคม พ.ศ. 2561 เกิดฝนตกอย่างหนักในพื้นที่กรุงเทพฯ จนน้ำท่วมขัง บริเวณวงเวียนบางเขน สูงประมาณ 20 เซนติเมตร และใช้เวลาระบายน้ำร่วม 2 ชั่วโมงนั้น อัศวินกล่าวภายหลังลงพื้นที่ติดตามการแก้ไขปัญหาระบบระบายน้ำบริเวณปากซอยวิภาวดี-รังสิต 44 ว่า แม้ กทม. ดำเนินการก่อสร้างบ่อหน่วงน้ำใต้ดิน (water bank) เสร็จแล้ว แต่ผู้รับเหมายังไม่ได้ส่งมอบงานให้ กทม. ทำให้เจ้าหน้าที่ กทม. ไม่มีกุญแจเปิดเครื่องสูบน้ำ จึงสั่งการให้ผู้เกี่ยวข้องทำกุญแจสำรองไว้หลายดอก เพราะปัญหาลักษณะนี้ไม่ควรเกิดขึ้น และยอมรับว่าเป็นความผิดของ กทม.[ต้องการอ้างอิง]
เกิดกระแสวิพากษ์วิจารณ์ในช่วงน้ำท่วม ไม่เห็นผู้ว่าราชการ กทม. ลงพื้นที่ตรวจการระบายน้ำ แต่อัศวินชี้แจงว่า คนวิจารณ์อาจเข้าใจว่าตนไม่ทำอะไร แต่ที่จริงแล้วทำงานตลอด แต่อาจจะไม่ได้ออกสื่อ เพราะหลายครั้งเกิดฝนตกหนักหรือน้ำท่วมในช่วงเวลากลางดึกก็ลงไปพื้นที่ติดตามการแก้ปัญหาทันที จะให้เชิญสื่อมาทำข่าวก็เกรงใจ
การวิพากษ์วิจารณ์ > ประเด็นอ้างผลงานป้ายรถเมล์ใหม่

อัศวินโพสต์ภาพและข้อความลงในเฟซบุ๊กเรื่องที่ กทม. ทดลองนำป้ายหยุดรถเมล์รูปแบบใหม่มาใช้ โดยระบุว่า ได้รูปแบบจากแนวคิดของภาคประชาสังคม เช่น กลุ่มเมเดย์ (Mayday) และในปี พ.ศ. 2562 กทม. จะจัดสรรงบประมาณมาปรับปรุงป้ายหยุดรถเมล์เป็นรูปแบบใหม่จำนวน 500 ป้าย
ต่อมามีผู้ใช้เฟซบุ๊กรายหนึ่งระบุว่า เป็นตัวแทนของทีมเมเดย์ ออกมาตอบโต้ว่า อัศวินไม่เคยมาร่วมประชุมเรื่องดังกล่าวแม้แต่ครั้งเดียว และไม่เคยให้การสนับสนุนใด ๆ ในการทำโครงการดังกล่าว แต่กลับอ้างว่าเป็นผลงานของตนเอง ทำให้มีผู้ใช้เฟซบุ๊กจำนวนมากเข้าไปแสดงความคิดเห็นต่อว่าในเพจของ ผู้ว่าราชการ กทม. ที่นำผลงานของผู้อื่นมาเป็นของตนเอง พร้อมเรียกร้องให้มีการให้เครดิตและให้เกียรติกับคนที่ทำงานจริงด้วย[ต้องการอ้างอิง]
ต่อมาอัศวินชี้แจงว่า ป้ายรถเมล์รูปแบบใหม่ ไม่ใช่ผลงานของตนเอง และแจ้งในเฟซบุ๊กส่วนตัวแล้วว่า เป็นการนำแนวคิดจากกลุ่มของภาคประชาสังคม เช่น กลุ่มเมย์เดย์ มาผลิตเป็นป้ายหยุดรถเมล์ ซึ่งนำร่องไปแล้ว 30 ป้าย และ กทม. ได้จัดสรรงบประมาณในปี พ.ศ. 2562 และ 2563 เพื่อจัดทำป้ายไปติดตั้งบริเวณจุดเชื่อมต่อการเดินทางและที่ที่มีประชาชนใช้เส้นทางจำนวนมาก
อัศวินระบุว่า กทม. กับกลุ่มเมย์เดย์ได้ทำงานร่วมกันอย่างต่อเนื่องในการพัฒนาระบบขนส่งมวลชนสาธารณะ ตนดีใจและขอขอบคุณที่คนรุ่นใหม่เข้ามามีส่วนร่วมในการพัฒนาเมือง เพราะสิ่งที่กลุ่มดังกล่าวคิดก็เพื่อให้เกิดประโยชน์และตรงกับความต้องการของประชาชนส่วนรวม กทม. เพียงแต่นำความคิดของกลุ่มดังกล่าวมาทำให้เกิดขึ้นจริงเท่านั้น
การวิพากษ์วิจารณ์ > ประเด็นการเลือกตั้งผู้ว่าราชการ กทม.

ในระหว่างดำรงตำแหน่งผู้ว่าราชการ กทม. เครือข่ายรณรงค์เพื่อประชาธิปไตยท้องถิ่น (คปท.) จำนวน 75 คน มีมติให้อัศวิน ผู้ว่าราชการ กทม. ที่มาจากการแต่งตั้งของคณะรัฐประหาร ลาออกจากตำแหน่งผู้ว่าราชการ กทม. เพื่อให้มีการเลือกตั้งผู้ว่าราชการ กทม. ใหม่ตามเจตจำนงอันเป็นอำนาจของประชาชนในระบอบประชาธิปไตย
วันที่ 3 พฤศจิกายน พ.ศ. 2564 ที่ศาลาว่าการ กทม. 2 ดินแดง อัศวินให้สัมภาษณ์ถึงกรณีกระแสข่าวที่พลตำรวจเอก จักรทิพย์ ชัยจินดา อดีตผู้บัญชาการตำรวจแห่งชาติ ขอถอนตัวพร้อมเปิดทางให้ลงสมัครเลือกตั้งผู้ว่าราชการ กทม. โดยกล่าวว่า "เป็นเรื่องของเขา ไม่ใช่เรื่องของผม เขาจะไปไหนก็เรื่องของเขา จะสมัครหรือไม่สมัครก็เรื่องของเขา"[ต้องการอ้างอิง]
ทั้งนี้ ผู้สื่อข่าวถามอัศวินว่า จะลงสมัครเลือกตั้งผู้ว่าราชการ กทม. สมัยหน้าด้วยหรือไม่ อัศวินระบุว่า "ขณะนี้ยังเป็นผู้ว่าราชการ กทม. จะไปสมัครทำไม จะให้ลาออกพรุ่งนี้แล้วไปสมัครเหรอ"
จากนั้นผู้สื่อข่าวถามถึงกรณีกระแสข่าวพรรคพลังประชารัฐ เตรียมบุคคลลงสมัครรับเลือกตั้งผู้ว่าราชการ กทม. ประกอบด้วย พีระพันธุ์ สาลีรัฐวิภาค ที่ปรึกษานายกรัฐมนตรี และที่ปรึกษาหัวหน้าพรรคพลังประชารัฐ ณรงค์ศักดิ์ โอสถธนากร ผู้ว่าราชการจังหวัดปทุมธานี และสุชัชวีร์ สุวรรณสวัสดิ์ อธิการบดีสถาบันเทคโนโลยีพระจอมเกล้าเจ้าคุณทหารลาดกระบัง (ต่อมาเปิดตัวลงสมัครในนาม พรรคประชาธิปัตย์) ใครเป็นคู่แข่งน่ากลัวที่สุด อัศวินระบุว่า "ไม่กลัวใครเลย ตอนนี้เกิดมาจะอายุ 70 ปีแล้ว ปืนก็ยังไม่กลัว ระเบิดยังไม่กลัว สมัครผู้ว่าราชการ กทม. จะไปกลัวทำไม แล้วผมก็ยังไม่ได้คิดจะลงสมัคร ขอให้หมดวาระก่อน แล้วค่อยมาถามผมหรือถ้าเขาประกาศรับสมัครแล้วค่อยมาถามผมและตอนนี้ไม่ต้องมาถามผมเพราะยังเป็นผู้ว่าราชการ กทม. อยู่ ยังไม่ได้ลาออกจากผู้ว่าราชการ กทม."[ต้องการอ้างอิง]
อัศวินกล่าวต่อว่า ขณะนี้ยังไม่ถึงเวลาที่ตัดสินใจ แต่จะทำวันนี้ให้ดีที่สุดเพราะหากสมมติว่าในวันที่ 20 พฤศจิกายน พ.ศ. 2564 มีประกาศเลือกตั้งผู้ว่าราชการ กทม. พระราชกฤษฎีกาให้มีการเลือกตั้งผู้ว่าราชการตนก็ค่อยตัดสินใจวันนั้น เพราะตนเป็นคนง่าย ๆ ไม่ต้องมีการวางแผน แต่ขณะนี้ยังไม่ถึงเวลาและเรื่องการเลือกตั้งให้เป็นในส่วนของรัฐบาล[ต้องการอ้างอิง]
ผู้สื่อข่าวถามถึงกรณีพรรคพลังประชารัฐ มีชื่อบุคคลสามคนเป็นผู้สมัครลงเลือกตั้งผู้ว่าราชการ กทม. แต่อัศวินไม่มีพรรคการเมืองสนับสนุน อัศวินกล่าวเพียงว่า "ผมไม่มีพรรคการเมือง มีแต่พี่น้องประชาชน"
ในวันที่ 24 มีนาคม พ.ศ. 2565 อัศวินลาออกจากตำแหน่งผู้ว่าราชการ กทม. เพื่อเตรียมลงสมัครรับเลือกตั้งในตำแหน่งดังกล่าว ซึ่งมีกำหนดเปิดรับสมัครในอีกหนึ่งสัปดาห์หลังจากนั้น
ทรัพย์สิน

ในปี 2565 อัศวิน ขวัญเมืองยื่นรายการทรัพย์สิน 11.5 ล้านบาทต่อคณะกรรมการป้องกันและปราบปรามการทุจริตแห่งชาติ โดยระบุว่ามีที่ดิน 6 แปลง ยานพาหนะ 1 คันและทองคำรูปพรรณ และแจ้งว่ามีรายได้จากเงินเดือน เงินเพิ่มและบำนาญเท่านั้น
เครื่องราชอิสริยาภรณ์

พ.ศ. 2553 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2549 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2560 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)
พ.ศ. 2565 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
พ.ศ. 2528 –  เหรียญจักรมาลา (ร.จ.ม.)
แหล่งข้อมูลอื่น

| ก่อนหน้า |  | อัศวิน ขวัญเมือง |  | ถัดไป |
| --- | --- | --- | --- | --- |
| หม่อมราชวงศ์สุขุมพันธุ์ บริพัตร |  |   ผู้ว่าราชการกรุงเทพมหานคร  (18 ตุลาคม พ.ศ. 2559 – 24 มีนาคม พ.ศ. 2565) |  | ชัชชาติ สิทธิพันธุ์ |
| พลตำรวจโท อดิศร นนทรีย์​ |  |   ผู้บัญชาการตำรวจนครบาล   (1 ตุลาคม พ.ศ. 2550 – 30 กันยายน พ.ศ. 2551) |  | พลตำรวจโท สุชาติ เหมือนแก้ว |
| ด ค กผู้ว่าราชการกรุงเทพมหานคร |
| --- | --- | --- |
|  ชำนาญ ยุวบูรณ์  อรรถ วิสูตรโยธาภิบาล  สิริ สันตะบุตร  สาย หุตะเจริญ  ธรรมนูญ เทียนเงิน  ชลอ ธรรมศิริ  เชาวน์วัศ สุดลาภา  เทียม มกรานนท์  อาษา เมฆสวรรค์  จำลอง ศรีเมือง  กฤษฎา อรุณวงษ์ ณ อยุธยา  พิจิตต รัตตกุล  สมัคร สุนทรเวช  อภิรักษ์ โกษะโยธิน  ม.ร.ว.สุขุมพันธุ์ บริพัตร  อัศวิน ขวัญเมือง  ชัชชาติ สิทธิพันธุ์  |  ชำนาญ ยุวบูรณ์  อรรถ วิสูตรโยธาภิบาล  สิริ สันตะบุตร  สาย หุตะเจริญ  ธรรมนูญ เทียนเงิน  ชลอ ธรรมศิริ  เชาวน์วัศ สุดลาภา  เทียม มกรานนท์  อาษา เมฆสวรรค์  จำลอง ศรีเมือง  กฤษฎา อรุณวงษ์ ณ อยุธยา  พิจิตต รัตตกุล  สมัคร สุนทรเวช  อภิรักษ์ โกษะโยธิน  ม.ร.ว.สุขุมพันธุ์ บริพัตร  อัศวิน ขวัญเมือง  ชัชชาติ สิทธิพันธุ์  |  |
 รายชื่อ  หมวดหมู่  เกี่ยวกับ 
| ด ค ก ผู้บัญชาการตำรวจนครบาล  |
| --- | --- |
กรมตำรวจ:  พระยาอธิกรณ์ประกาศ (หลุย จาติกวณิช)  พระยาพลพรรคอภิบาล  พระยาอาษาพลนิกร  พระพินิจชนคดี (พินิจ อินทรทูต)  หลวงชาติตระการโกศล (เจียม ลิมปิชาติ)  จำเนียร วาสนะสมสิทธิ์  เผ่า ศรียานนท์  หลวงสัมฤทธิ์สุขุมวาท  หลวงแผ้วพาลชน  ขุนพิชัยมนตรี  ขุนจำนงรักษา  ประจวบ กีรติบุตร  ต่อศักดิ์ ยมนาค  มนต์ชัย พันธุ์คงชื่น  ณรงค์ มหานนท์  วิเชียร แสงแก้ว  สุวรรณ รัตนชื่น  เสน่ห์ สิทธิพันธ์  จำรัส จันทขจร  พิชิต มีปรีชา  มานะ วงศ์สมบูรณ์  แสวง ธีระสวัสดิ์  สำเนา วิทิศวรการ  มนัส ครุฑไชยันต์  วินิจ เจริญศิริ  วิโรจน์ เปาอินทร์  ณรงค์ เหรียญทอง  จำลอง เอี่ยมแจ้งพันธุ์  สิทธิ์ กาญจนกิจ  โสภณ วาราชนนท์  ทวี ทิพย์รัตน์ 
สำนักงานตำรวจแห่งชาติ:  วรรณรักษ์ คชรักษ์  อนันต์ ภิรมย์แก้ว  ดำรงศักดิ์ นิลคูหา  ธานี สมบูรณ์ทรัพย์  ปานศิริ ประภาวัต  วิโรจน์ จันทรังษี  อดิศร นนทรีย์  อัศวิน ขวัญเมือง  สุชาติ เหมือนแก้ว  วรพงษ์ ชิวปรีชา  สัณฐาน ชยนนท์  จักรทิพย์ ชัยจินดา  วินัย ทองสอง  คำรณวิทย์ ธูปกระจ่าง  ศรีวราห์ รังสิพราหมณกุล  ศานิตย์ มหถาวร  ชาญเทพ เสสะเวช  สุทธิพงศ์ วงปิ่น  ภัคพงศ์ พงษ์เภตรา  สำราญ นวลมา  ธิติ แสงสว่าง
ผาง หน่วน

| ผาง หน่วน Pang Nuan |
| --- | --- |
ผู้บัญชาการทางทหาร , แม่ทัพ
เกิด: ไม่ทราบ
ถึงแก่กรรม: ไม่ทราบ
อาชีพ: ขุนศึก
ผาง หน่วน (จีน: 龐煖) แม่ทัพใหญ่แห่งรัฐจ้าวในช่วงยุครณรัฐ และถูกกล่าวหาว่าเป็นลูกศิษย์ของปรมาจารย์กุยกูซี (鬼谷子) นอกจากนี้เขายังเป็นผู้บัญชาการสูงสุดของกองกำลังร่วมพันธมิตร จ้าว ฉู่ เว่ย หาน และเยียน เพื่อทำสงครามกับ รัฐฉิน
ประวัติ

242ปี ก่อนคริสตกาล เขาได้รับการแต่งตั้งให้เป็นผู้บัญชาการในการทำสงครามกับรัฐเยียน และเขาได้ทำการสังหาร แม่ทัพจู่ซิ่น (劇辛) อีกหนึ่งปีต่อมา เขาเป็นผู้บัญชาการสูงสุดของกองกำลังร่วมพันธมิตร รัฐจ้าว รัฐฉู่ รัฐเว่ย รัฐหาน และ รัฐเยียน เพื่อต่อต้าน รัฐฉิน นี่เป็นการรวมพลังครั้งสุดท้ายของสงครามยุค รณรัฐ และ การทำสงครามกับกองกำลังร่วมพันธมิตรครั้งนี้ได้ผลักดันให้ กองทัพฉินกลับไปยังเมืองซุ่ย (蕞)(ปัจจุบันคือ Lintong 臨潼 ส่านซี) แต่ก็ไม่สามารถพิชิตเมืองซุ่ยได้ ต่อจากนั้น ผาง หน่วนสั่งกองทัพของจ้าวไปบุกฉีและยึดครองเมืองราวอัน  นอกจากนี้เขายังพิชิตเมืองของรัฐเยียนได้สองเมือง ได้แก่ Li (狸)  และ Yangcheng (陽城)
คณะประมง มหาวิทยาลัยเกษตรศาสตร์

| --- | --- |
Faculty of Fisheries, Kasetsart University

สถาปนา: 2 กุมภาพันธ์ พ.ศ. 2486; 82 ปีก่อน (2486-02-02)
สังกัดการศึกษา: มหาวิทยาลัยเกษตรศาสตร์
คณบดี: ผศ.ดร.สุริยัน ธัญกิจจานุกิจ
ที่อยู่: วิทยาเขตบางเขน  50 ถนนงามวงศ์วาน แขวงลาดยาว เขตจตุจักร กรุงเทพมหานคร 10900  วิทยาเขตกำแพงแสน  1 หมู่ 6 ตำบลกำแพงแสน อำเภอกำแพงแสน จังหวัดนครปฐม 73140
สี:    สีน้ำทะเล
เว็บไซต์: fish.ku.ac.th

คณะประมง มหาวิทยาลัยเกษตรศาสตร์ สถาบันอุดมศึกษาด้านวิชาการประมง และทรัพยากรทางน้ำแห่งแรกของประเทศไทย เน้นการศึกษาทางวิทยาศาสตร์ทั้ง วิทยาศาสตร์ธรรมชาติ เทคโนโลยี และวิศวกรรมศาสตร์เป็นหลัก นอกจากนี้ยังมีการศึกษาทางเศรษฐศาสตร์ บริหารศาสตร์ พัฒนศาสตร์ นิติศาสตร์ที่เกี่ยวข้องอีกด้วย ปัจจุบัน เปิดสอนในสาขา การจัดการประมง ชีววิทยาประมง ผลิตภัณฑ์ประมง เพาะเลี้ยงสัตว์น้ำ วิทยาศาสตร์ทางทะเล และวิทยาศาสตร์การประมง ตั้งแต่ระดับปริญญาตรี ถึงระดับปริญญาเอก คณะประมงผ่านการประเมินด้วยคะแนนสูงสุด (5/5) ระดับดีมาก โดยสกว. 2553
Fisheries ชื่อคณะประมง (Faculty of Fisheries) ในภาคภาษาอังกฤษ นั้นแปลว่า การรวม (Faculty) ของสหวิชาประมงต่าง ๆ (Fishery)
ประวัติ > กำเนิดและพัฒนา

2 กุมภาพันธ์ พ.ศ. 2486 คณะประมงได้รับการสถาปณาพร้อมมหาวิทยาลัยในวันที่ในนามคณะการประมง จุดประสงค์เพื่อผลิตบัณฑิตเข้ารับราชการในกรมประมงและหน่วยงานราชการอื่นๆ แรกตั้งประกอบด้วย 4 ภาควิชาคือ การจัดการประมง ชีววิทยาประมง เพาะเลี้ยงสัตว์น้ำ และผลิตภัณฑ์ประมง (จากเดิมชื่อแผนกวิชาประมง ชีววิทยา เพาะเลี้ยง และ ผลิตภัณฑ์ ) ทำการสอนในหลักสูตร การประมงบัณฑิต(กม.บ.) ระดับ อนุปริญญา 3 ปี และปริญญาตรี 5 ปี
พ.ศ. 2511 เพื่อขยายการวิจัยให้ครอบคลุมวิชาการประมงมากขึ้น จึงได้มีการจัดตั้งภาควิชาวิทยาศาสตร์ทางทะเล
พ.ศ. 2554 ได้มีการเปิดสอนหลักสูตร คณะประมง วิทยาเขตกำแพงแสน ภาควิชาเพาะเลี้ยงสัตว์น้ำ ขึ้น
พ.ศ. 2565 ได้มีการปรับปรุงหลักสูตรใหม่เป็นหลักสูตรฉบับปรับปรุงพ.ศ.2565 โดยได้มีการเพิ่มภาควิชาเทคโนโลยีและนวัตกรรมประมงเข้ามา
ประวัติ > อาคาร สถานที่

คณะประมงได้มีการย้ายที่ทำการหลายครั้ง โดยมี "ตึกพลเทพ" เป็นอาคารแรกของคณะตามชื่อเจ้าพระยาพลเทพ (เฉลิม โกมารกุล ณ นคร) เสนาบดีกระทรวงเกษตราธิการ (ปัจจุบันเป็นอาคารของกรมประมงซึ่งติดกับพิพิธภัณฑ์สัตว์น้ำ กรุงเทพฯ)
พ.ศ. 2522 คณะย้ายที่ทำการจากบริเวณถนนพหลโยธิน มาบริเวณใจกลางมหาวิทยาลัยเส้นถนนชูชาติกำภู ประกอบด้วย สโมสรนิสิต อาคารภาควิชาชีววิทยาประมง อาคารภาควิชาผลิตภัณฑ์ประมง เป็นต้น
พ.ศ. 2533 คณะได้สร้างอาคารเพิ่มเติม ในบริเวณทิศเหนือของมหาวิทยาลัย เช่น อาคารภาควิชาการจัดการประมง ภาควิชาเพาะเลี้ยงสัตว์น้ำ ภาควิชาวิทยาศาสตร์ทางทะเล โรงงานต้นแบบแปรรูปสัตว์น้ำ โรงงานต้นแบบอาหารสัตว์น้ำ สโมสรนิสิตคณะประมงเป็นต้น
พ.ศ. 2548 ได้ย้ายที่ทำการทั้งหมดมารวมกันที่บริเวณทิศเหนือของมหาวิทยาลัย โดยมีอาคารเอกคือ "อาคารบุญ อินทรัมพรรย์" พร้อมอนุสาวรีย์ศาสตราจารย์พิเศษบุญ อินทรัมพรรย์ คณบดีผู้วางรากฐานคณะ และโอนที่ตั้งสโมสรนิสิตคณะประมงเดิมเป็นที่ตั้งอาคารของบัณฑิตวิทยาลัย อาคารชีววิทยาประมงและผลิตภัณฑ์ประมงเดิมเป็นอาคารใหม่ของคณะมนุษยศาสตร์
ทำเนียบคณบดี

| 0 | 1 | 2 |
| --- | --- | --- |
ทำเนียบคณบดีคณะประมง มหาวิทยาลัยเกษตรศาสตร์ 
| รายนามคณบดี | ระยะเวลาในการดำรงตำแหน่ง |  |
| 1. ศาสตราจารย์พิเศษ บุญ อินทรัมพรรย์ | พ.ศ. 2487 - พ.ศ. 2505 |  |
| 2. ศาสตราจารย์ โชติ สุวัตถิ | พ.ศ. 2506 - พ.ศ. 2509 |  |
| 3. ศาสตราจารย์ จินดา เทียมเมธ | พ.ศ. 2509 - พ.ศ. 2513 |  |
| 4. ศาสตราจารย์ เมฆ บุญพราหมณ์ | พ.ศ. 2513 - พ.ศ. 2526 |  |
| 5. ศาสตราจารย์ ดร.วิทย์ ธารชลานุกิจ | พ.ศ. 2526 - พ.ศ. 2534 |  |
| 6. ศาสตราจารย์ สุภาพ มงคลประสิทธิ์ | พ.ศ. 2534 - พ.ศ. 2538 |  |
| 7. รองศาสตราจารย์ ดร.ยนต์ มุสิก | พ.ศ. 2538 - พ.ศ. 2550 |  |
| 8. ผู้ช่วยศาสตราจารย์ ดร.สุริยัน ธัญกิจจานุกิจ | พ.ศ. 2550 - พ.ศ. 2558 (ครั้งที่ 1) |  |
| 9. รองศาสตราจารย์ ดร.เชษฐพงษ์ เมฆสัมพันธ์ | พ.ศ. 2558 - พ.ศ. 2562 |  |
| 10. ผู้ช่วยศาสตราจารย์ ดร.สุริยัน ธัญกิจจานุกิจ | พ.ศ. 2562 - ปัจจุบัน (ครั้งที่ 2) |  |

หมายเหตุ คำนำหน้านามของผู้ดำรงตำแหน่งคณบดี เป็นคำนำหน้านามตามตำแหน่งทางวิชาการในขณะนั้น
ภาควิชา

ปัจจุบันคณะประมง ประกอบด้วย 6 ภาควิชา